16.1.2023
MT
Il-Ġurnal Uffiċjali tal-Unjoni Ewropea
L 14/397
Anness 11 - Appendiċi 4
Dimostrazzjoni ta’ installazzjoni korretta fuq vettura fil-każ ta’ magni approvati għat-tip bħala unità teknika separata Dan l-appendiċi japplika meta l-manifattur tal-vettura jitlob approvazzjoni tat-tip ta’ vettura b’magna approvata fir-rigward tal-emissjonijiet f’konformità ma’ dan ir-Regolament.
F’dan il-każ, u b’żieda mar-rekwiżiti ta’ installazzjoni tal-paragrafu 6. ta’ dan ir-Regolament, hija meħtieġa dimostrazzjoni tal-installazzjoni korretta.
Din id-dimostrazzjoni għandha titwettaq billi l-Awtorità tal-Approvazzjoni tat-Tip tiġi ppreżentata b’każ tekniku li fih ikun sar użu minn evidenza bħal disinji ta’ inġinerija, analiżi funzjonali, u r-riżultati ta’ testijiet li jkunu saru qabel.
Fejn xieraq, u jekk jagħżel li jagħmel dan il-manifattur, l-evidenza ppreżentata tista’ tinkludi installazzjonijiet ta’ sistemi jew komponenti fuq vetturi reali jew simulati, bil-kundizzjoni li l-manifattur ikun jista’ jippreżenta evidenza li turi li l-installazzjoni li tkun ġiet ippreżentata tirrappreżenta b’mod xieraq l-istandard li jkun se jinkiseb fil-produzzjoni.
Id-dimostrazzjoni għandha tindirizza l-konformità tal-elementi li ġejjin mar-rekwiżiti ta’ dan l-anness: (a) L-installazzjoni abbord il-vettura rigward il-kompatibbiltà tagħha mas-sistema tal-magna (hardware, software u komunikazzjoni); (b) Is-sistemi ta’ twissija u ta’ stimolu (pereżempju pittogrammi, skemi ta’ attivazzjoni, eċċ.); (c) It-tank tar-reaġent u l-elementi (pereżempju, sensuri) immuntati fuq il-vettura għal skopijiet ta’ konformità ma’ dan l-anness.
Tista’ tiġi vverifikata l-attivazzjoni korretta tas-sistemi ta’ twissija u ta’ stimolu, u tas-sistemi tal-ħażna ta’ informazzjoni u ta’ komunikazzjoni abbord u esterni.
L-ebda kontroll ta’ dawn is-sistemi ma għandu jeħtieġ li jiġu żarmati s-sistema tal-magna jew il-komponenti tal-magna, u lanqas ma għandu joħloq piż ta’ ttestjar mhux meħtieġ billi jeħtieġ it-twettiq ta’ proċessi bħall-bdil tal-kwalità tal-urea jew it-tħaddim tal-vettura jew tal-magna għal perjodi twal ta’ żmien.
Sabiex jitnaqqas il-piż fuq il-manifattur tal-vettura, skonnessjonijiet elettriċi u simulazzjonijiet ta’ kuntjaturi li juru numru għoli ta’ sigħat ta’ tħaddim għandhom jintgħażlu, jekk possibbli, bħala kontrolli għal dawn is-sistemi.